b"\n_START_ARTICLE_\nCan Carles (Palafrugell)\n_START_SECTION_\nDescripci\xc3\xb3\n_START_PARAGRAPH_\nGran casal que centrava la finca d'en Carles, de planta baixa i dos pisos, amb tres eixos d'obertures. La fa\xc3\xa7ana principal d\xc3\xb3na a tramuntana i la del migdia d\xc3\xb3na a l'horta i jard\xc3\xad, que ha quedat redu\xc3\xaft respecte de l'original, ja que bona part ha estat urbanitzat. La porta, al centre de la planta baixa i el balc\xc3\xb3 damunt d'aquesta tenen marcs de pedra, amb dovelles i carreus figurats. Davant la fa\xc3\xa7ana de migdia trobem un cos avan\xc3\xa7at en planta baix a i a sobre una terrassa. El centre t\xc3\xa9 un passad\xc3\xads amb volta de pedra apuntada._NEWLINE_Les obertures amb marc de pedra de les dues primeres plantes de la fa\xc3\xa7ana sud i les de la planta baixa de la fa\xc3\xa7ana nord semblen correspondre a un mas d'\xc3\xa8poca moderna que posteriorment fou ampliat per a obtenir el gran casal actual del segle XIX, com denoten les finestres de les plantes superiors. A banda i banda de l'edifici principal hi ha cossos m\xc3\xa9s baixos._NEWLINE_El parament est\xc3\xa0 arrebossat i pintat de blanc._NEWLINE_En ser venuda la casa pels volts de 1970 fou convertida en restaurant. Aleshores s'hi col\xc2\xb7loc\xc3\xa0 una finestra del segle XVI procedent d'una casa del nucli antic de Sant Joan de Palam\xc3\xb3s. En aquesta mateixa \xc3\xa8poca, en fer unes obres en el jard\xc3\xad es descobriren sepultures que probablement dataven del segle XVII."